als_Latn dik_Latn sna_Latn
Leksion i hapur: “Demokracia dhe pjesëmarrja: partitë, komunitetin dhe shoqëria civile”
Fakulteti i Shkencave Politike e Juridike (UAMD) dhe Instituti i Studimeve Politike (ISP) me mbështetjen e fondacionit politik gjerman, Friedrich Ebert Stiftung (FES), organizuan më 11.11.2016 leksionin e hapur dhe debatin “Demokracia dhe pjesëmarrja: partitë, komunitetin dhe shoqëria civile”. Pjesëmarrës ishin studentë të shkencave politike, marrëdhënieve publike dhe të historisë. Takimi ishte pjesë e projekteve të bashkëpunimit midis UAMD dhe shoqërisë civile, mbi zhvillimin e demokracisë dhe problematikave të tranzicionit në Shqipëri.
Gjatë takimit, lektorë të UAMD dhe përfaqësues të organizatave partnerë, Prof. Lekë Sokoli, Prof. Afrim Krasniqi, Dr. Marsida Ismaili dhe Dr. Elda Zotaj referuan mbi problematika të përfaqësimit politik në Shqipëri, modelet e organizimit, rolin e partive politike dhe të shoqërisë civile, sfidat e përbashkëta për një rol më aktiv qytetar në vendimmarrje, si dhe rolin e komuniteteve, përfshirë botës akademike dhe rinisë studentore në proceset demokratike në vend. Referuesit prezantuan gjetjet kryesore të studimeve që lidhen mbi demokracinë e brendshme në partitë politike, në ecurinë e institucionit të zgjedhjeve në Shqipëri, në raportet midis qytetarit dhe organeve përfaqësuese, si dhe modele referuese perëndimore. Ata theksuan trendin kritik të indiferencës rinore ndaj problematikave demokratike në vend, si dhe pengesat në përfaqësim për shkak të sistemit zgjedhor, kulturës së brishtë politike, ndikimit të mungesës së përvojës si dhe lodhjes me tranzicionin. Ata nënvizuan lidhjen e fortë midis pjesëmarrjes aktive qytetare dhe jetësimit të demokracisë si sistem dhe kulturë, si dhe nevojat që brezi i ri të jetë më novativ, kërkues dhe konkurrues në përpjekjet për standarde më të larta demokracie dhe shteti të së drejtës. Nga ana e tyre studentët ngritën çështje që kanë të bëjnë me kufizimet praktike në organizimin rinor dhe pjesëmarrjen politike, si dhe paraqiten objeksionet si dhe këndvështrimet e tyre mbi bilancin e deritanishëm dhe të ardhmen e sistemit përfaqësues dhe demokracisë në Shqipëri.
Gjatë debatit studentët dhe lektorët bashkëbiseduan mbi rrugëzgjidhjet optimale të rritjes së rolit qytetar dhe rinor në përfaqësim, për një mentalitet e vizion të ri cilësor në raportet e besimit midis individit dhe politikës, për reflektimin më produktiv të standardeve të demokracisë perëndimore në shoqërinë tonë, për sfidat e shoqërisë civile si dhe për nevojën e lidhjes më aktive të qendrave universitare dhe akademike me komunitetet lokale dhe problematikat e tyre sociale.
Takimi vjen në kuadrin e prioriteteve që UAMD i kushton aktiviteteve të tilla të formimit plotësues me studentët, bashkëpunimit intensiv me shoqërinë civile dhe partnerë aktiv në tematika që lidhen me programet mësimore të UAMD.
als_Latn als_Latn als_Latn als_Latn als_Latn